KRATKI OSVRT UČITELJICE GEOGRAFIJE, PROF. MARJANE TUDOR NA TEČAJ „CLASSROOM MANAGEMENT SOLUTIONS FOR TEACHERS: NEW METHODOLOGIES, EFFECTIVE MOTIVATION, COOPERATION AND EVALUATION STRATEGIES“ KOJI JE ODRŽAN U ORGANIZACIJI AGENCIJE „EUROPASS TEACHER ACADEMY“ U ATENI U TERMINU OD 14.-19.LISTOPADA 2019.

Voditeljica tečaja je bila prof. Foteini Tsioutsia, savjetnica u programu posebnog obrazovanja na Sveučilištu Patras i trenerica za Europass Centro Studi Europeo. U skupini nas je bilo pet, dvije nastavnice iz Latvije, jedna nastavnica i jedan nastavnik iz Mađarske te ja iz Hrvatske. Tečaj se temeljio na povezivanju teorije s praktičnim primjerima i aktivnoj konverzaciji na engleskom jeziku. Prvi dan smo svi sudionici održali prezentacije o svojim zemljama, školama i svome radu. Nakon odmora razgovarali smo o različitostima, o izazovima i mogućnostima koje nam nude. Definirali smo pojam „inkluzivno obrazovanje“ i što sve obuhvaća pojam „upravljanje razredom“. Drugi dan smo započeli s razgovorom o motivaciji, upoznali smo se sa strategijama i tehnikama za motivaciju učenika. Otvorili smo temu neprimjerenog ponašanja u školi. Iznosili smo svoja iskustva, razgovarali o uzrocima takvog ponašanja i načinima rješavanja takvih problema. Treći dan smo započeli s temom vršnjačkog nasilja (bullying) i nastavili s projektnom nastavom. Nakon teorijskog dijela, u parovima smo trebali osmisliti projekt koji smo kasnije prezentirali kolegama. Četvrti dan smo govorili o novim strategijama zajedničkog učenja (Think-Pair-Share, Jigsaw, PBL, Flipped Classroom...) te navodili primjere korištenja pojedinih strategija za usvajanje ishoda svoga predmeta. Peti dan smo razgovarali o prednostima timskog poučavanja i strategijama vrednovanja. Dosta smo naučili jedni od drugih, razgovarali smo o školskim sustavima pojedinih zemalja, izmjenili iskustva i ugodno se družili. Posljednji dan imali smo stručno vođenje po gradu. Atena je najstarija prijestolnica zapadnog svijeta, najveći je grad Grčke i jedan od najpoznatijih turističkih gradova u svijetu. Antička Atena poznata je po demokraciji važnoj za današnje čovječanstvo, kolijevka je europske civilizacije, omiljena je destinacija za sve ljubitelje mitologije, a ime je dobila po grčkoj božici snage i mudrosti. Atena je grad u kojem ćete na svakom koraku vidjeti i osjetiti povijest, kulturu i umjetnost.